b'\n_START_ARTICLE_\nStane Zor\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nV Kr\xc5\xa1kem je obiskoval ni\xc5\xbejo gimnazijo (1920\xe2\x80\x931924), v Mariboru (do 1927) dveletno kmetijsko in v Kri\xc5\xbeevcih (do 1931) srednjo kmetijsko \xc5\xa1olo. Enoletno prakso je opravil na sadjarski in vinarski \xc5\xa1oli v Iloku (Hrva\xc5\xa1ka), dr\xc5\xbeavni strokovni izpit iz sadjarstva in vinarstva pa 1937 v Ljubljani._NEWLINE_Do 1941 je bil je kmetijski referent na okrajnih glavarstvih v raznih krajih Slovenije. Pred izselitvijo v Nem\xc4\x8dijo po kapitulaciji Jugoslavije se je umaknil v Novo mesto in 1941\xe2\x80\x931943 vodil izpostavo prehrambenega zavoda. Jeseni 1943 je vstopil v NOV, delal v gospodarski komisiji okro\xc5\xbenega ljudskega odbora v Novem mestu in pri komandi mesta. Po nalogu SNOS je bil 1944 dodeljen okro\xc5\xbenemu Ljudskemu odboru \xc4\x8crnomelj, kjer je kot in\xc5\xa1pektor za kmetijstvo izdelal smernice za pospe\xc5\xa1evanje sadjarstva in vinogradni\xc5\xa1tva za vso Belo krajino. Po osvoboditvi je bil 1945\xe2\x80\x931947 na\xc4\x8delnik oddelka za sadjarstvo in vinogradni\xc5\xa1tvo na Minstrstvu za kmetijstvo Slovenije, 1947\xe2\x80\x931949 in\xc5\xa1pektor in vodja kmetijske sekcije Kontrolne komisije LRS. 1949\xe2\x80\x931952 na\xc4\x8delnik v polo\xc5\xbeaju svetnika v kmetijskem resoru. Decembra 1952 je bil imenovan za direktorja podjetja Agroobnova, ki je pod njegovim vodstvom izdelala projektivne modele in tehniko urejanja zemlji\xc5\xa1\xc4\x8d za strojno obdelavo, melioracije ter posodobitev in izgradnjo novih sadovnjakov, vinogradov in nasadov hmelja. V letih 1959\xe2\x80\x931962 je bil in\xc5\xa1pektor za vinarstvo pri sekretariatu za kmetijstvo Izvr\xc5\xa1nega sveta (vlade) SRS in sekretar Poslovnega zdru\xc5\xbeenja za pridelavo in promet z vinom v Ljubljani. Upokojil se je leta 1963, a je honorarno \xc5\xa1e kontroliral izvoz vina in sadja ter vodil vinsko nadzorni\xc5\xa1tvo. Prejel je ve\xc4\x8d dr\xc5\xbeavnih odlikovanj._NEWLINE_Napisal je knji\xc5\xbeico Ameri\xc5\xa1ki kapar (COBISS) in okoli 45 \xc4\x8dlankov, najve\xc4\x8d o drevesni\xc4\x8darstvu in trsni\xc4\x8darstvu, pridelavi sadik in napravi sodobnih nasadov.'